**ХӨРӨНГИЙН ҮНЭЛГЭЭНИЙ ТУХАЙ ХУУЛИЙН ШИНЭЧИЛСЭН**

**НАЙРУУЛГЫН ТӨСЛИЙН ҮР НӨЛӨӨ ҮНЭЛЭХ**

**СУДАЛГААНЫ ТАЙЛАН**

**НЭГ. ЕРӨНХИЙ ЗҮЙЛ**

Энэхүү үнэлгээг Сангийн яамнаас боловсруулсан Хөрөнгийн үнэлгээний тухай хуулийн шинэчилсэн найруулгын төслийн зүйл, хэсэг, заалтад Хууль тогтоомжийн тухай хуулийн 17 дугаар зүйлд заасны дагуу дүн шинжилгээ хийх, үр нөлөөг тооцож, давхардал, хийдэл, зөрчлийг илрүүлэн, хуулийн зүйл, заалтыг ойлгомжтой, хэрэгжих боломжтой байдлаар боловсруулахад зөвлөмж өгөх зорилгоор гүйцэтгэлээ.

Үнэлгээ хийхээр сонгож авсан хуулийн төсөл нь хуулийн шинэчлэн найруулсан хуулийн төсөл хэлбэрээр боловсруулагдсан байна.

Хөрөнгийн үнэлгээний тухай хуулийн шинэчлэн найруулсан хуулийн төслийн /цаашид “хуулийн төсөл” гэх/ үр нөлөөг үнэлэх ажиллагааг Засгийн газрын 2016 оны 59 дүгээр тогтоолын 3 дугаар хавсралтаар батлагдсан “Хуулийн төслийн үр нөлөө тооцох аргачлал”-д /цаашид “Аргачлал” гэх/ заасны дагуу дараах үе шатаар хийлээ.

1. Шалгуур үзүүлэлтийг сонгох
2. Хуулийн төслөөс үр нөлөө тооцох хэсгээ тогтоох
3. Урьдчилан сонгосон шалгуур үзүүлэлтэд тохирох шалгах хэрэгслийн дагуу үр нөлөөг тооцох
4. Үр дүнг үнэлэх, зөвлөмж өгөх

**ХОЁР. ХУУЛИЙН ТӨСЛИЙН ҮР НӨЛӨӨГ ҮНЭЛЭХ ШАЛГУУР**

**ҮЗҮҮЛЭЛТИЙГ СОНГОСОН БАЙДАЛ, ҮНДЭСЛЭЛ**

Тус үнэлгээний ажлыг хийж гүйцэтгэхдээ хуулийн төслийн зорилго, хамрах хүрээ, зохицуулах асуудалтай уялдуулан Аргачлалын 2.9-д заасныг үндэслэн 6 шалгуур үзүүлэлтээс дараах 4 шалгуур үзүүлэлтийг сонголоо. Үүнд:

1. Зорилгод хүрэх байдал
2. Практикт хэрэгжих боломж
3. Ойлгомжтой байдал
4. Харилцан уялдаа зэрэг болно.

**Хуулийн төлийн үр нөлөөг үнэлэх шалгуур үзүүлэлтийг сонгосон үндэслэл**:

**1.Зорилгод хүрэх байдал:**

Энэхүү үнэлгээний үндсэн зорилго нь тухайн хуулийн төслийн зохицуулалт анх дэвшүүлсэн зорилго буюу тулгамдсан бэрхшээлийг шийдвэрлэж чадах эсэхийг тогтоох билээ. Иймд хуулийн төслийн зохицуулалт нь хуулийн төслийн үзэл баримтлал буюу хуулийн төслийг боловсруулах болсон үндэслэл, шаардлагад нийцсэн эсэх, мөн түүнийг тодорхой илэрхийлж чадахуйц зохицуулалтын хувилбарыг агуулсан эсэхийг тогтоох зорилгоор тус шалгуур үзүүлэлтийг сонгосон болно.

**2.Практикт хэрэгжих боломж**:

Энэхүү хуулийн төсөл нь одоо хэрэгжиж байгаа Хөрөнгийн үнэлгээний тухай хуулийг тодорхой хэрэгцээ шаардлагын үндсэн дээр шинэчлэн найруулсан хуулийн төсөл бөгөөд төсөлд шинээр орсон зохицуулалт *20, 21,22, 23 болон 24* дүгээр зүйлийг хэрэгжүүлэх боломжийн талаар хуулийн этгээдийн хандах хандлагыг харгалзан тус шалгуур үзүүлэлтийг сонгосон.

**3.Ойлгомжтой байдал:**

Хуулийг хэрэглэх, хэрэгжүүлэх субъектийн хувьд ойлгомжтой байх нь хэрэгжилтийн үр дүнд шууд нөлөөлдөг. Хууль тогтоомжийн тухай хуульд зааснаар хуулийн төсөл нь бүтэц, хэлбэрийн хувьд логик дараалалтай, хэл зүй, найруулгын хувьд тодорхой, ойлгоход хялбараар томьёологдсон байх шаардлага тавигддаг.

Энэхүү хуулийн төсөл нь Хууль тогтоомжийн тухай хууль, Хууль тогтоомжийн төсөл боловсруулах аргачлалд заасан шаардлагыг хангасан эсэхийг хянах тогтоох зорилгоор энэхүү шалгуур үзүүлэлтийг сонгосон болно.

4.Харилцан уялдаа:

Хуулийн төслийн эх бичвэр нь хүчин төгөлдөр үйлчилж байгаа бусад хууль тогтоомж болон төсөлд тусгагдсан зохицуулалт нь өөр хоорондоо зөрчилгүй байх, хуулиар үүрэг хүлээсэн субъектүүдийн чиг үүрэг давхардал, зөрчилдөөнгүй байх шаардлагатай. Иймд хуулийн төсөл нь Хууль тогтоомжийн тухай хуульд заасан агуулгын шаардлага хангасан эсэхийг шалгах зорилгоор тус шалгуур үзүүлэлтийг сонгож байна.

Иймд хуулийн төсөлд тусгагдсан зохицуулалтын хүрээнд хамрагдах этгээд /иргэн, хуулийн этгээд/ хүлээн зөвшөөрөх эсэхийг тодруулах зорилт бүхий “хүлээн зөвшөөрөгдөх байдал” шалгуур үзүүлэлтээр үнэлгээ хийх шаардлагагүй гэж үзсэн болно. Мөн дээрх үндэслэлээс гадна тухайн хуулийн төслийг хэрэгжүүлэхтэй холбоотой гарах зардлын тооцоог тусгайлан хийх тул цаг хугацаа, нөөцийн хэмнэлт хийх үүднээс “зардал тооцох” шалгуур үзүүлэлтийг сонгоогүй болно.

ГУРАВ. ХУУЛИЙН ТӨСЛӨӨС ҮР НӨЛӨӨГ ҮНЭЛЭХ ХЭСГИЙГ

ТОГТООСОН БАЙДАЛ

Сонгосон шалгуур үзүүлэлтийн дагуу үр нөлөөг үнэлэхэд хамруулах хэсэг, түүнийг шалгах хэрэгслийг дараах байдлаар тогтоолоо.

|  |  |  |  |
| --- | --- | --- | --- |
| д/д | Шалгуур үзүүлэлт | Үр нөлөөг үнэлэх хэсэг | Шалгах хэрэгсэл |
| 1 | Зорилгод хүрэх байдал | Хуулийн төслийн холбогдох зохицуулалт | Хуулийн төслийн үзэл баримтлалд дэвшүүлсэн зорилтыг хангах эсэхэд дүн шинжилгээ хийх. |
| 2 | Практикт хэрэгжих боломж | Төслийн 20, 21, 22, 23 болон 24 дүгээр зүйлүүдэд заасан зохицуулалт хэрэгжих боломжтой эсэхийг үнэлэх | Хуулийн төсөл дээр үнэлгээчид, хуулийн этгээд, үнэлгээний хуулийг хэрэглэх этгээдүүдтэй нээлттэй хэлэлцүүлэг зохион байгуулах, хуулийн төсөлд ирүүлсэн саналуудад дүн шинжилгээ хийх. |
| 3 | Ойлгомжтой байдал | Хуулийн төсөлд зохицуулалтыг бүхэлд нь хамруулах | Хууль тогтоомжийн тухай хуулийн 23, 28, 29, 30 дугаар зүйл, Хууль тогтоомжийн төсөл боловсруулах аргачлалд заасан шаардлагыг хангасан эсэхийг шалгах. |
| 4 | Харилцан уялдаа зэрэг болно. | Хуулийн төсөлд зохицуулалтыг бүхэлд нь хамруулах | Хууль тогтоомжийн тухай хуулийн 29 дүгээр зүйлийн 29.1.1, 29.1.5, 29.1.7, 29.1.10-т болон Аргачлалын 4.10-т заасан шаардлага, шалгуурыг хангасан байдлыг шалгах. |

ДӨРӨВ. ХУУЛИЙН ТӨСЛИЙН ҮР НӨЛӨӨГ ТООЦСОН БАЙДАЛ

1.Зорилгод хүрэх байдлыг хангасан эсэх:

“Зорилгод хүрэх байдал” гэсэн шалгуур үзүүлэлтийн хүрээнд хуулийн төслийн үзэл баримтлалд тусгасан хуулийн төсөл боловсруулах болсон үндэслэл, хэрэгцээ шаардлагад хуулийн төслийн зорилго, зорилт, зохицуулалтууд нь нийцэж байгаа эсэхэд дүн шинжилгээ хийх үүднээс хуулийн төслийн үзэл баримтлалтай танилцаж, үзэл баримтлал болон хуулийн төслийн зорилго, түүнийг хангахад чиглэсэн зохицуулалтуудыг харьцуулах байдлаар дүн шинжилгээ хийнэ.

Хуулийн төслийн үзэл баримтлал, хуулийн төслийн бүтэц, зохицуулах харилцаа, хамрах хүрээ, агуулгад дүн шинжилгээ хийж үзвэл:

1. Тусгай зөвшөөрлийг үйл ажиллагаа эрхэлж буй хуулийн этгээдэд олгох,
2. Үнэлгээний хуулийн этгээдэд тавигдах шалгуур, шаардлагыг тодорхой болгон чанарын хяналтын тогтолцоог бий болгох,
3. Үнэлгээний хуулийн этгээдээр заавал үнэлүүлэх үнэлгээг тодорхойлон заах,
4. Хуулийг нэг мөр ойлгох зарчмын хүрээнд хоёрдмол утга бүхий зохицуулалтыг засах замаар хуулийн хийдлийг арилган, хэрэгжүүлэхэд энгийн хялбар, харилцан ил тод болгох үндсэн зорилготой байна.

Дээр дурдсан зорилтуудыг хангах чиглэлээр тодорхой зохицуулалтыг хуулийн төсөлд тусгасан байдлыг шалгаж үзвэл:

**Зорилт-1.Тусгай зөвшөөрлийг үйл ажиллагаа эрхэлж буй хуулийн этгээдэд олгох:**

1. Энэ зорилтын хүрээнд хуулийн төслийн 19 дүгээр зүйлээр Аж ахуйн нэгжийн тусгай зөвшөөрлийн тухай хуулийн дагуу хөрөнгийн үнэлгээний тусгай зөвшөөрөл авсан хуулийн этгээд үнэлгээний үйл ажиллагааг эрхлэхээр, хуулийн 21.1, 22.3 дах хэсгээр тусгай зөвшөөрөл авах, сунгахад бүрдүүлэх баримт бичгийг, хуулийн 23.1, 24.1 дэх хэсгээр тусгай зөвшөөрлийг түдгэлзүүлэх, хүчингүй болгох нөхцөлүүдийг тус тус тусгасан. Ингэснээр тусгай зөвшөөрөлтэй үйл ажиллагаа эрхэлж буй хуулийн этгээдэд хяналт тавих боломж нэмэгдэх, үнэлгээний тайлангийн чанар сайжрах, хуулийн этгээдийн хариуцлага дээшлэх зэрэг ач холбогдолтой байна. Одоо мөрдөгдөж байгаа Хөрөнгийн үнэлгээний тухай хуулиар мэргэжлийн байгууллагын санал, дүгнэлтийг үндэслэн үнэлгээчний тусгай зөвшөөрлийг сунгах, түдгэлзүүлэх, хүчингүй болгохоор заасан нь мэргэжлийн байгууллагуудын ирүүлсэн санал, дүгнэлтүүд нь хоорондоо зөрчилдөж хуулийг хэрэгжүүлэх, шийдвэр гаргахад хүндрэлтэй байсныг зохицуулсан боломжтой болгосон.

**Зорилт-2.** **Үнэлгээний хуулийн этгээдэд тавигдах шалгуур, шаардлагыг тодорхой болгон чанарын хяналтын тогтолцоог бий болгох**:

Хуулийн төслийн 20.3 дахь хэсгээр Хөрөнгийн үнэлгээний хуулийн этгээдийн үүсгэсэн байгуулагч, захирал нь үнэлгээчин байх, ажлын туршлагатай, мэргэжлийн ёс зүйн зөрчилгүй байх, орон тооны үнэлгээчинтэй байх, үндсэн үйл ажиллагаа нь үнэлгээ хийх, үйл ажиллагаа явуулах ажлын байр, техник хэрэгслээр хангагдсан байх зэрэг тодорхой шалгуур, шаардлагыг хуулийн төсөлд тусгасан. Ингэснээр Аж ахуйн нэгжийн тусгай зөвшөөрлийн тухай хуулийн дагуу хөрөнгийн үнэлгээний тусгай зөвшөөрөл авсан хуулийн этгээдэд тавих шаардлага болон шалгуурыг тодорхой болгосон. Хуулийн төслийн 16.1 дахь хэсгээр Санхүү, төсвийн асуудал эрхэлсэн төрийн захиргааны төв байгууллага нь үнэлгээний хуулийн этгээдэд хийх чанарын хяналтын журмыг батлах, хэрэгжилтэд хяналт тавихаар зохицуулсан.

**Зорилт-3. Үнэлгээний хуулийн этгээдээр заавал үнэлүүлэх үнэлгээг тодорхойлон заах**:

Энэ зорилтын хүрээнд хуулийн төслийн 6.2 дах хэсгээр олон нийтийн эрх ашгийг хөндсөн аливаа хөрөнгийн үнэлгээг хөндлөнгийн хараат бус хөрөнгийн үнэлгээний үйл ажиллагаа эрхлэх тусгай зөвшөөрөлтэй хуулийн этгээдээр үнэлүүлэхээр заасан. Үүнд: аж ахуй нэгж байгууллага, иргэний хөрөнгийн үнэлгээний зүйлийг санхүүгийн тайлагналын зориулалтаар, нөхөн олговортойгоор эргүүлэн авах; төрийн болон орон нутгийн өмчийг хувьчлах, үл хөдлөх хөрөнгийг худалдах, зээлийн барьцаанд ашиглах, өр төлбөрт тооцох; төрийн болон орон нутгийн өмчийн оролцоотой хуулийн этгээдийг шинээр байгуулахад оруулсан хөрөнгө болон дүрмийн санд өөрчлөлт оруулах үед; хөрөнгийн үнэлгээний зүйлийн үнэ цэнэтэй холбоотой маргаан гарсан үед; татварын зориулалтаар хөрөнгийн үнэлгээний зүйлийг үнэлэхэд; ашигт малтмалын ордыг бизнесийн зорилгоор ашиглах үед; хөрөнгийн үнэлгээний зүйлийг төрийн болон орон нутгийн хэрэгцээнд буцаан авах үед; Санхүүгийн зохицуулах хорооноос зохицуулж буй аливаа банк бус санхүүгийн байгууллага үл хөдлөх хөрөнгө, түүний хэсгийг барьцаалан зээл олгох үед тусгай зөвшөөрөлтэй хөрөнгийн үнэлгээний хуулийн этгээдээр үнэлүүлэхээр заасан. Ингэснээр олон нийтийн эрх ашгийг хөндсөн хөрөнгийн үнэлгээг Үнэлгээний Олон Улсын Стандартын дагуу хийдэг тогтолцоо руу шилжих, улмаар үнэлгээний үр дүн санхүүгийн тайланд зөв тусгагдах, гадаад болон дотоодын томоохон санхүүгийн байгууллага, хөрөнгө оруулагчдын итгэл үнэмшил, гадаадын хөрөнгө оруулалт нэмэгдэнэ

*Хөрөнгийн үнэлгээг нарийн мэргэжлийн, тусгайлан бэлтгэгдсэн боловсон хүчин хийдэг, тэдгээрийн хуулийн хүрээнд, олон улсад нэвтэрсэн онол, арга зүй, зарчмаар хийх дэд бүтцийг бий болгох, хууль эрх зүйн таатай орчныг бий болгох шаардлага хангагдана*

**Зорилт-4. Хуулийг нэг мөр ойлгох зарчмын хүрээнд хоёрдмол утга бүхий зохицуулалтыг засах замаар хуулийн хийдлийг арилган, хэрэгжүүлэхэд энгийн хялбар, харилцан ил тод болгох үндсэн зорилготой байна.**

Хуулийн төслийн 4 дүгээр зүйлээр нэр томьёоны тодорхойлолтуулыг олон улсын жишиг, үнэлгээний олон улсын стандартад нийцүүлэх, 16 дугаар зүйлээр хөрөнгийн үнэлгээний тухай хууль тогтоомжийн хэрэгжилтэд хяналт тавих

17 дугаар зүйлээр үнэлгээчний гэрчилгээ олгох шалгалтад орох этгээдэд тавих шаардлага, зохион байгуулах, 18 дугаар зүйлээр үнэлгээчний гэрчилгээ олгох, түүнийг хүчингүй болгох, 26 дугаар зүйлээр үнэлгээний олон улсын стандартын албан орчуулгыг хянан, хэрэглээний тайлбар, зөвлөмжийг батлах; үнэлгээний үйл ажиллагаатай холбоотой журам, заавар, аргачлал болон мэргэжлийн байгууллагын дэргэдэх мэргэжлийн зөвлөлийн гаргасан нийтийн ашиг сонирхолыг хөндсөн шийдвэрийг хэлэлцэх хөрөнгийн үнэлгээний мэргэжлийн хороо, 30 дугаар зүйлээр үнэлгээний үйл эрхлэх хуулийн этгээдийн мэргэжлийн хариуцлагын даатгалын харилцааг нэг мөр зохицуулснаар хуулийн хэрэгжилтийг үр дүнтэй хангах боломж бүрдэнэ.

2.Практикт хэрэгжих боломжтой эсэх:

Төслийн 20, 22, 23, 24, 26 болон 27 дүгээр зүйлд заасан зохицуулалтуудыг “Практикт хэрэгжих боломж” шалгуур үзүүлэлтээр шалган бодит байдалд хэрэгжих боломжтой эсэхийг тодруулахыг зорьлоо.

Энэхүү шалгуур үзүүлэлтийн хүрээнд 2018 оны дугаар 3 сарын 20-ны өдрөөс 6 дугаар сарын 20-ны өдрийг хүртэл улс орон даяар нийт 200 иргэд, үнэлгээчид, судлаачдын дунд, 2018 оны 10 дугаар сарын 9-12-ны өдрүүдэд тэргүүлэх зэрэгтэй үнэлгээчид, багш, судлаачдын дунд хэлэлцүүлэг хийж нийт 190 гаруй санал, хүсэлт хүлээн авсан. Энэхүү санал хүсэлтийг нэгтгэн судалж, хуулийн төслийг эцэслэн боловсруулснаар практикт хэрэгжих боломж бүрдэнэ.

3.Ойлгомжтой байдлыг хангасан эсэх:

Энэ шалгуур үзүүлэлтийн хүрээнд Хөрөнгийн үнэлгээний тухай хуулийн шинэчилсэн найруулгын төсөл боловсруулалтын хувьд Хууль тогтоомжийн тухай хуулийн 26, 28, 29, 30 дугаар зүйл, Хууль тогтоомжийн төсөл боловсруулах аргачлалд заасан шаардлагыг хангасан эсэхийг хянах байдлаар үнэлгээг гүйцэтгэлээ. Мөн хуулийн төсөлд холбогдох байгууллагуудаас ойлгомжтой болгох чиглэлээр ирүүлсэн санал байгаа эсэхийг нягтлан, дүн шинжилгээ хийсэн болно.

Хөрөнгийн үнэлгээний тухай хуулийн шинэчилсэн найруулгын төслийг хэрэгжүүлэхэд ойлгомжтой байдлаар томъёологдсон эсэхийг шалгах үүднээс хуулийн төслийн үзэл баримтлалд санал авахаар Засгийн газрын бүх гишүүд /13 яамд/-аас

Санал авах тухай албан бичгийг хуулийн төслийн үзэл баримтлал, танилцуулгын хамтаар хавсарган хүргүүлж, санал авсан.

Яамдаас ирүүлсэн саналаас хуулийн төслийн үзэл баримтлал ойлгомжтой байдал гэсэн шалгах хэрэгслийн хүрээнд өгсөн саналыг нэгтгэн судлаад хуулийн төсөлд холбогдох саналыг тусган оруулсан.

Хөрөнгийн үнэлгээний тухай хуулийн төсөл нь хөрөнгийн үнэлгээ хийх эрх зүй, зохион байгуулалт, энэ чиглэлээр төрийн болон мэргэжлийн байгууллага, үнэлгээчин, үйлчлүүлэгч, үнэлгээний хуулийн этгээдийн эрх, үүрэг, үйл ажиллагаатай холбогдсон харилцааг зохицуулах эрх зүйн зохицуулалтыг агуулсан.

Хууль тогтоомжийн тухай хуулийн 25 дугаар зүйлд зааснаар хуулийн шинэчилсэн найруулгын төслийн хэлбэрээр бичигдсэн 6 бүлэг, 30 зүйлтэй, хуулийн төслийн бүтцийн дугаарлалт хуульд заасан шаардлагыг хангасан байна.

Хуулийн төсөл нь Хууль тогтоомжийн тухай хуулийн 28 дугаар зүйлд заасан хуулийн бүтэц, хэлбэрт нийцсэн байна.

Хуулийн төсөлд холбогдох мэргэжлийн холбоод, аж ахуйн нэгж, байгууллага, хуулийн этгээдээс ирүүлсэн саналд шүүлт хийж үзвэл төслийн бичвэрийн томьёоллын ойлгомжтой байдал, логик уялдааг сайжруулах тал дээр ирүүлсэн саналыг харгалзан үзэх нь зүйтэй гэж үзэж байна.

4.Харилцан уялдаатай байдлыг хангасан эсэх:

“Харилцан уялдаа” гэсэн шалгуур үзүүлэлтийн хүрээнд хуулийн төслийг аргачлалд тусгасан хуулийн төслийн үр нөлөөг үнэлэх стандарт асуултуудад хариулах замаар уялдаа холбоог шалгахын тулд хуулийн төслийг бүхэлд нь авч үзэхээр тооцлоо.

Хууль тогтоомжийн тухай хуулийн 29 дүгээр зүйлийн 29.1-д дурдагдсан нийтлэг шаардлагуудаас харилцан уялдаатай холбогдох 29.1.1, 29.1.5, 29.1.7, 29.1.10-т заасан нийтлэг шаардлагууд болон Хууль тогтоомжийн төслийн үр нөлөөг үнэлэх аргачлалын 4.10-т заасан шалгах хэрэгслийн дагуу үнэллээ:

* Хууль тогтоомжийн тухай хуулийн 29 дүгээр зүйлд заасан шаардлагыг хангасан эсэх:

|  |  |  |
| --- | --- | --- |
| д/д | Шалгах асуулт | Шаардлагыг хангасан эсэх |
| 1 | 29.1.1.Монгол Улсын Үндсэн хууль, Монгол Улсын олон улсын гэрээнд нийцсэн, бусад хууль, үндэсний аюулгүй байдлын үзэл баримтлалтай уялдсан байх: | Үндсэн хуульд заасан зарчмыг хангахад чиглэсэн бөгөөд ямар нэгэн байдлаар зөрчилдөөгүй байна. |
| 2 | 29.1.5.зүйл, хэсэг, заалт нь хоорондоо зөрчилгүй байх. | Төслийн зүйл, хэсэг, заалт хоорондоо зөрчилдөөгүй байна. |
| 3 | 29.1.7.бусад хуулийн заалтыг давхардуулан заахгүйгээр шаардлагатай бол түүнийг эш татах, энэ тохиолдолд эшлэлийг тодорхой хийж, хуулийн нэр болон хэвлэн нийтэлсэн албан ёсны эх сурвалжийг бүрэн гүйцэд заасан байх, | Энэхүү хуулийн төслийн зүйл, заалт бусад хуулиудтай давхардаагүй. |
| 4 | 29.1.10.шаардлагатай тохиолдолд бусад хуульд нэмэлт, өөрчлөлт оруулах болон хүчингүй болсонд тооцох тухай дагалдах хуулийн төслийг боловсруулсан байх. | Тус хуулийн төслийг дагаж одоогийн мөрдөгдөж буй . Зөрчлийн тухай хууль болон Аудитын тухай хуульд нэмэлт, өөрчлөлт оруулах тухай хуулийн төслийг тус тус боловсруулсан байна. |

* Хууль тогтоомжийн төслийн үр нөлөөг үнэлэх аргачлалын 4.10-т заасан уялдаа холбоог шалгах хэрэгсэлд дурдагдсан шалгуурыг хангасан эсэх:

|  |  |  |  |
| --- | --- | --- | --- |
| д/д | Асуулт | Хариулт | Дүн шинжилгээ |
| 1 | Хуулийн төслийн зохицуулалт тухайн хуулийн зорилттой нийцэж байгаа эсэх: | тийм | Хуулийн төслийн зохицуулалт нь үзэл баримтлалд тусгагдсан зорилтыг бүрэн хангаж байна. |
| 2 | Хуулийн төслийн “Хууль тогтоомж” гэсэн хэсэгт заасан хуулиудын нэр тухайн харилцаанд хамаарах хууль мөн эсэх. | тийм | Энэхүү шаардлагыг хангасан байна. |
| 3 | Хуулийн төсөлд тодорхойлсон нэр томьёо тухайн хуулийн төслийн болон бусад хуулийн нэр томьёотой нийцэж байгаа эсэх | Тийм | .... |
| 4 | Хуулийн төслийн зүйл, заалт тухайн хуулийн төсөл болон бусад хуулийн заалттай нийцэж байгаа эсэх. | тийм | Зарчмын зөрүүтэй ямар нэгэн асуудал дүн шинжилгээний хүрээнд илрээгүй болно. |
| 5 | Хуулийн төслийн зүйл, заалт тухайн хуулийн төслийн болон бусад хуулийн заалттай давхардсан эсэх | үгүй | Хяналтаар ямар нэгэн зөрчилтэй зохицуулалт илрээгүй. |
| 6 | Хуулийн төслийг хэрэгжүүлэх этгээдийг тодорхой тусгасан эсэх | Тийм | Хуулийн төслийг хэрэгжүүлэгч субъектүүдийн эрх үүргийг ялган тодорхойлсон байна. |
| 7 | Хуулийн төсөлд шаардлагатай зохицуулалтыг орхигдуулсан эсэх | үгүй | Хуулийн төсөлд байх бүхий л зохицуулалтыг тусгасан гэж ойлгож байна. |
| 8 | Хуулийн төсөлд төрийн байгууллагын гүйцэтгэх чиг үүргийг давхардуулан тусгасан эсэх. | Үгүй | Хяналтаар ямар нэгэн зөрчилтэй зохицуулалт илрээгүй. |
| 9 | Төрийн байгууллагын чиг үүргийг төрийн бус байгууллага, мэргэжлийн холбоодоор гүйцэтгүүлэх боломжтой эсэх | Тийм | Төрийн байгууллагын зарим чиг үүргийг “мэргэжлийн холбоод, төрийн бус байгууллага”-аар гүйцэтгүүлэхээр зохицуулах боломжтой. |
| 10 | Татварын хуулиас бусад хуулийн төсөлд албан татвар, төлбөр, хураамж тогтоосон эсэх. | Үгүй | Тогтоогоогүй. |
| 11 | Монгол Улсын Үндсэн хууль болон Монгол Улсын олон улсын гэрээнд заасан хүний эрхийг хязгаарласан зохицуулалт тусгасан эсэх, | Үгүй | Хяналтаар ямар нэгэн зөрчилтэй зохицуулалт илрээгүй. |
| 12 | Хуулийн төслийн зүйл, заалт жендэрийн эрх тэгш байдлыг хангасан эсэх | - | Хуулийн төсөлд тусгайлан зохицуулалт тусгагдаагүй бөгөөд энэ асуудлыг Жендэрийн эрх тэгш байдлыг хангах тухай хуулийн хүрээнд зохицуулах боломжтой. |
| 13 | Хуулийн төсөлд шударга бус өрсөлдөөнийг бий болгоход чиглэсэн заалт тусгагдсан эсэх |  | Хуулийн төсөлд тусгайлан зохицуулалт тусгагдаагүй бөгөөд энэ асуудлыг Өрсөлдөөний тухай хуулийн хүрээнд зохицуулах боломжтой. |
| 14 | Хуулийн төсөлд авилга, хүнд суртлыг бий болгоход чиглэсэн заалт тусгагдсан эсэх | үгүй | Хяналтаар энэ төрлийн зөрчил илрээгүй. |
| 15 | Хуулийн төсөлд тусгасан хориглосон хэм хэмжээг зөрчсөн этгээдэд хүлээлгэх хариуцлагын талаар тодорхой тусгасан эсэх |  | Тухайн хуулийг зөрчсөн этгээдэд хүлээлгэх хариуцлагыг Зөрчлийн тухай хуулиар зохицуулагдсан болно. |

Энэхүү шалгуур үзүүлэлтийн дагуу дүн шинжилгээ хийж үзэхэд хуулийн төслийн зүйл заалт өөр хоорондоо болон Үндсэн хууль, бусад хүчин төгөлдөр үйлчилж байгаа хууль тогтоомжтой зөрчилдөөгүй, үүрэг хүлээсэн байгууллага, албан тушаалтнуудын чиг үүрэгт давхардал үүсгээгүй байна.

ТАВ. ҮР ДҮНГ ҮНЭЛЖ, ЗӨВЛӨМЖ ӨГСӨН БАЙДАЛ

Үнэлэлт, дүгнэлт

Хуулийн төслийн бүтэц зохицуулах харилцаа, хамрах хүрээ, агуулгыг дүн шинжилгээг Хууль тогтоомжийн тухай хуулийн 17 дугаар зүйлд заасны дагуу хийв. Шинэчлэн найруулсан Хөрөнгийн үнэлгээний тухай хуулийн төсөл нь олон улсын үнэлгээний зарчмыг нэвтрүүлэх, олон нийтийн эрх ашгийг хөндсөн аливаа хөрөнгийн үнэлгээг хөндлөнгийн хараат бус үнэлгээний үйл ажиллагаа эрхлэх тусгай зөвшөөрөлтэй этгээдээр үнэлүүлэх, үнэлгээний хуулийн этгээдэд тавигдах шалгуур, шаардлагыг тодорхой болгон чанарын хяналтын тогтолцоог бий болгох, мэргэжлийн хороог ажилуулах чиглэлд тодорхой зохицуулалт тусган боловсруулжээ.

Зөвлөмж

Санхүү, эдийн засаг, хууль зүйн шинжлэх ухаан харилцан уялдаатай хөгждөг салбарууд бөгөөд Хөрөнгийн үнэлгээний тухай хуулийн шинэчилсэн найруулгын төсөлд үнэлгээний эрх зүй судлаач эрдэмтэд өөрсдийн санал дүгнэлтийг гаргах нь хууль тогтоомжийн хэрэгжилт, үр нөлөөнд чухал ач холбогдолтой гэсэн зөвлөмжийг өгч байна.